Vergaderings oor vlak 3 duur voortPres. Cyril Ramaphosa. (Foto: Jairus Mmutle/GCIS) Terwyl Suid-Afrikaners op hete kole sit en wag om te hoor wanneer daar na vlak 3 van die afsonderingstydperk beweeg gaan word, vergader pres. Cyril Ramaphosa vanoggend met politieke partye. Ramaphosa sal met die leiers vergader van die politieke partye wat in die parlement verteenwoordig word. Volgens Khusela Diko, die president se woordvoerder, sal die nasionale reaksie op die Covid-19-pandemie en kwessies rakende die landwye afsondering bespreek word. “Die virtuele vergadering is die derde raadplegende vergadering wat die president met leiers van politieke partye sal hou oor hierdie openbare gesondheidsuitdaging. “Die president het sedert die begin van die Covid-19-pandemie ’n reeks vergaderings en besprekings met leiers in verskillende sektore van die samelewing gehou om te verseker dat die nasionale poging om die krisis te bekamp inklusief is en die steun van alle belangegroepe geniet.” Ramaphosa was gister deel van ’n virtuele vergadering van geloofsleiers wat onder die vaandel van die Suid-Afrikaanse Raad van Kerke (SACC) georganiseer is. Volgens Diko het dié vergadering deel gevorm van die konsultasies wat die president onderneem het om voor te berei om van vlak 4 van die nasionale afsondering na ŉ ander vlak te beweeg. Ramaphosa het presies ŉ week gelede die land toegespreek en gesê die grootste deel van die land sal teen einde Mei na koronavirus-vlak 3 beweeg. Die nasionale ekonomiese ontwikkeling- en arbeidsraad (Nedlac) het op 15 Mei ŉ vergadering gehou om te beraadslaag oor die oorgang na vlak 3. Daar is na afloop van dié vergadering gesê die verskillende afdelings van Nedlac werk hard om die land se vroegste moontlike migrasie na vlak 3 van die nasionale afsondering te bewerkstellig. Ramaphosa het Saterdag ŉ vergadering met die presidensiële koördineringsraad (PCC) gelei waartydens verder beraadslaag is oor die skuif van vlak 4 na vlak 3. Ministers, premiers en verteenwoordigers van die plaaslikeregeringsvereniging (Salga) was ook deel van dié vergadering. Die president het egter ook tydens verlede week se toespraak gesê ander vlakke kan in gebiede ingestel word waar die risiko vir verspreiding hoër is. Sedertdien word wyd gespekuleer oor watter gebiede as brandpunte beskou word. Die Kaapstad-metro sowel as die land se ander groot metro’s word as bekommernisse uitgewys. David Makhura, premier van Gauteng, het gister gesê Gauteng sal as geheel begin Junie na vlak 3 beweeg. Alan Winde, premier van die Wes-Kaap, het reeds vroeër gesê die provinsie is gereed om na vlak 3 te skuif. Die Wes-Kaap het meer as 10 600 Covid-19-gevalle en 187 sterftes, maar het tot dusver die hoogste getal toetse per capita van al die provinsies gedoen. Dit is egter in die stadium nog nie duidelik wanneer amptelike aankondigings verwag kan word oor wanneer dele van die land na vlak 3 sal beweeg nie. Ramaphosa het ook tydens verlede week se toespraak gesê verdere aankondigings sal gedoen word oor sekere veranderinge aan die vlak 4-riglyne om handelsaktiwiteit in die kleinhandel en e-handel uit te brei en om beperkings op oefening te verminder. Ebrahim Patel, minister van handel, nywerheid en mededinging, het toe reeds die volgende dag aangekondig dat amper alle kleinhandelprodukte nou aanlyn verkoop mag word. Dit was te midde van druk uit talle oorde en dreigende regsaksies. Daar is egter nog geen verdere aankondigings gemaak rakende enige ander verslapping van vlak 4-riglyne nie. Oefening buite die huis word dus steeds net tussen 06:00 en 09:00 in die oggend toegelaat. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.